Document ID: 32010D0046

SKLEP KOMISIJE
z dne 22. decembra 2009
o sprejetju tretjega posodobljenega seznama območij v borealni biogeografski regiji, pomembnih za Skupnost, v skladu z Direktivo Sveta 92/43/EGS
(notificirano pod dokumentarno številko C(2009) 10424)
(2010/46/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) in zlasti tretjega pododstavka člena 4(2) Direktive,
ob upoštevanju naslednjega:
(1)
Borealna biogeografska regija iz člena 1(c)(iii) Direktive 92/43/EGS zajema dele ozemlja Finske in Švedske ter ozemlje Estonije, Latvije in Litve, kakor je določeno na biogeografski karti, ki jo je 25. aprila 2005 odobril odbor, ustanovljen v skladu s členom 20 navedene direktive (v nadaljnjem besedilu: Odbor za habitate).
(2)
Pri procesu, ki se je začel izvajati leta 1995, je treba doseči nadaljnji napredek pri dejanskem vzpostavljanju omrežja Natura 2000, ki je bistveni element varstva biotske raznovrstnosti v Skupnosti.
(3)
Prvotni seznam in prva dva posodobljena seznama območij v borealni biogeografski regiji, pomembnih za Skupnost, v skladu z Direktivo 92/43/EGS je Komisija sprejela z odločbami 2005/101/ES (2), 2008/24/ES (3) in 2009/94/ES (4). Na podlagi člena 4(4) in člena 6(1) Direktive 92/43/EGS zadevna država članica čim prej in najpozneje v šestih letih določi območja v borealni biogeografski regiji, ki so na seznamu območij, pomembnih za Skupnost, za posebna ohranitvena območja ter opredeli prednostne naloge za ohranjanje in potrebne ohranitvene ukrepe.
(4)
V okviru dinamičnega prilagajanja omrežja Natura 2000 se pregledujejo seznami območij, pomembnih za Skupnost. Seznam za borealno biogeografsko regijo je zato treba tretjič posodobiti.
(5)
Na eni strani je treba tretjič posodobiti seznam območij v borealni biogeografski regiji, pomembnih za Skupnost, da bi vanj vključili dodatna območja, ki so jih države članice od leta 2007 dalje predlagale kot območja v borealni biogeografski regiji, pomembna za Skupnost, v skladu s členom 1 Direktive 92/43/EGS. Obveznosti iz člena 4(4) in člena 6(1) Direktive 92/43/EGS je treba izpolniti čim prej in najpozneje v šestih letih po sprejetju tretjega posodobljenega seznama območij v borealni biogeografski regiji, pomembnih za Skupnost.
(6)
Na drugi strani je treba tretjič posodobiti seznam območij v borealni biogeografski regiji, ki so pomembna za Skupnost, da bi tako upoštevali spremenjene informacije o območjih, ki so jih države članice predložile po sprejetju prvotnega in prvih dveh posodobljenih seznamov Skupnosti. Tretji posodobljeni seznam območij v borealni biogeografski regiji, pomembnih za Skupnost, je tako prečiščena različica seznama območij v borealni biogeografski regiji, pomembnih za Skupnost. Treba je poudariti, da morajo biti obveznosti iz člena 4(4) in člena 6(1) Direktive 92/43/EGS izpolnjene čim prej, najpozneje pa v šestih letih po sprejetju prvotnega ali prvih dveh posodobljenih seznamov območij v borealni biogeografski regiji, pomembnih za Skupnost, odvisno od tega, v kateri seznam je bilo območje, pomembno za Skupnost, prvič vključeno.
(7)
Za borealno biogeografsko regijo so zadevne države članice v skladu s členom 4(1) navedene direktive Komisiji med januarjem 2003 in septembrom 2008 poslale sezname območij, ki so jih predlagale kot območja, pomembna za Skupnost v smislu člena 1 Direktive 92/43/EGS.
(8)
Seznamom predlaganih območij so priložili informacije o vsakem območju v obliki, določeni v Odločbi Komisije 97/266/ES z dne 18. decembra 1996 o obliki informacij za predlagana območja Nature 2000 (5).
(9)
Te informacije obsegajo najnovejšo in dokončno karto območja, ki so jo poslale zadevne države članice, ime, lokacijo in obseg območja ter podatke, pridobljene ob upoštevanju meril iz Priloge III k Direktivi 92/43/EGS.
(10)
Na podlagi osnutka seznama, ki ga je v dogovoru z vsako zadevno državo članico pripravila Komisija in v katerem so določena tudi območja s prednostnimi naravnimi habitatnimi tipi ali prednostnimi vrstami, je treba sprejeti tretji posodobljeni seznam območij v borealni biogeografski regiji, izbranih kot pomembnih za Skupnost.
(11)
Poznavanje obstoja in razširjenosti naravnih habitatnih tipov in vrst se nenehno dopolnjuje zaradi spremljanja stanja v skladu s členom 11 Direktive 92/43/EGS. Vrednotenje in izbira območij na ravni Skupnosti sta bila zato opravljena na podlagi najboljših trenutno razpoložljivih informacij.
(12)
Nekatere države članice niso predlagale zadostnega števila območij in s tem niso izpolnile zahtev iz Direktive 92/43/EGS za nekatere habitatne tipe in vrste. Za te habitatne tipe in vrste zato ni mogoče sklepati, da je omrežje Natura 2000 dokončno oblikovano. Ob upoštevanju zamude pri prejemanju informacij in doseganju dogovora z državami članicami je treba sprejeti tretji posodobljeni seznam območij, ki ga bo treba pregledati v skladu s členom 4 Direktive 92/43/EGS.
(13)
Ker je poznavanje obstoja in razširjenosti nekaterih naravnih habitatnih tipov iz Priloge I in vrst iz Priloge II k Direktivi 92/43/EGS še vedno nepopolno, ni mogoče sklepati, ali je omrežje Natura 2000 dokončno ali nedokončno. Seznam je treba po potrebi pregledati v skladu s členom 4 Direktive 92/43/EGS.
(14)
Zaradi jasnosti in preglednosti je treba Odločbo 2009/94/ES nadomestiti.
(15)
Ukrepi, predvideni s tem sklepom, so v skladu z mnenjem Odbora za habitate -
SPREJELA NASLEDNJI SKLEP:
Člen 1
Tretji posodobljeni seznam območij v borealni biogeografski regiji, pomembnih za Skupnost, je v skladu s tretjim pododstavkom člena 4(2) Direktive 92/43/EGS določen v Prilogi k temu sklepu.
Člen 2
Odločba 2009/94/ES se razveljavi.
Člen 3
Ta sklep je naslovljen na države članice.
V Bruslju, 22. decembra 2009

Labels: 12
18
20